### NN 44/2024 (12.4.2024.), Odluka Ustavnog suda Republike Hrvatske broj: U-IIIA-207/2024 od 6. ožujka 2024.

Ustavni sud Republike Hrvatske

771

Ustavni sud Republike Hrvatske, u Prvom vijeću za odlučivanje o ustavnim tužbama, u sastavu sudac Branko Brkić, predsjednik Vijeća, te suci Andrej Abramović, Mario Jelušić, Lovorka Kušan, Josip Leko i Goran Selanec, članovi Vijeća, u postupku koji je ustavnom tužbom pokrenuo X. Y. iz B., kojeg zastupa C. D., odvjetnica u Z., na sjednici održanoj 6. ožujka 2024. jednoglasno je donio

ODLUKU

I. Ustavna tužba se usvaja.

II. Općinski sud u V. dužan je u najkraćem mogućem roku, ali ne duljem od tri (3) mjeseca, računajući od prvog idućeg dana nakon objave ove odluke u »Narodnim novinama«, donijeti odluku u predmetu koji se vodi pred tim sudom pod brojem P Ob-35/2020.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositelju ustavne tužbe X. Y. iz B., Z. 27, određuje se primjerena naknada zbog povrede prava na suđenje u razumnom roku, zajamčenog člankom 29. stavkom 1. Ustava Republike Hrvatske (»Narodne novine« broj 56/90., 135/97., 113/00., 28/01., 76/10. i 5/14.) u iznosu od 900,00 eura.

IV. Naknada iz točke III. ove izreke bit će isplaćena iz državnog proračuna u roku od tri (3) mjeseca od dana podnošenja zahtjeva podnositelja Ministarstvu pravosuđa i uprave Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

I. POSTUPAK PRED USTAVNIM SUDOM

1. X. Y. iz B. (u daljnjem tekstu: podnositelj), kojeg zastupa C. D., odvjetnica u Z., podnio je 12. siječnja 2024. ustavnu tužbu smatrajući da mu je zbog dugotrajnosti postupka koji se vodi pred Općinskim sudom u V. pod brojem P Ob-35/2020 povrijeđeno ustavno pravo na suđenje u razumnom roku zajamčeno člankom 29. stavkom 1. Ustava.

2. Za potrebe ustavnosudskog postupka pribavljen je spis Općinskog suda u V. broj: P Ob-35/2020.

II. PREGLED RADNJI U POSTUPKU

3. Parnični postupak pod brojem P Ob-35/2020 pokrenut je pred Općinskim sudom u V. (u daljnjem tekstu: prvostupanjski sud) 10. kolovoza 2020. tužbom podnositelja radi zahtjeva za razvod braka, zajedno sa zahtjevom za određivanje s kim će zajednička djeca stanovati i način ostvarivanja roditeljske skrbi, te izdavanje privremene mjere.

Prvo ročište za glavnu raspravu održano je 16. listopada 2020.

Nakon tog su održana još četiri ročišta – 31. ožujka 2021., 7. prosinca 2022., 24. ožujka 2023. i 21. kolovoza 2023.

Jedanaest zakazanih ročišta je odgođeno – 26. ožujka 2021., 21. travnja 2021. (na zamolbu punomoćnika tužene), 6. svibnja 2021. (punomoćnik tužene podnio je zahtjev za izuzeće uređujućeg suca), 14. lipnja 2021. (zbog preraspodjele predmeta u rad drugom sucu), 15. rujna 2022., 10. listopada 2022., 22. studenoga 2022. (zbog spriječenosti vještaka psihologa), 30. kolovoza 2023., 16. listopada 2023. i 20. prosinca 2023.(sud je otkazao zbog organizacijskih razloga).

Prvostupanjski sud je 5. svibnja 2023. donio rješenje o određivanju privremene mjere.

Na zadnjem ročištu 21. kolovoza 2023. saslušani su podnositelj, tuženica i djelatnik HZSS-A. Prvostupanjski sud je zatim donio rješenje kojim je obvezao posebnu skrbnicu da razgovara s djecom.

Iduće ročište zakazano je za 14. ožujka 2024.

III. MJERODAVNO PRAVO

4. U glavi VI. (članci 63. – 70.) Zakona o sudovima (»Narodne novine« broj 28/13., 33/15., 82/15., 67/18. i 21/22.; u daljnjem tekstu: ZoSud/13) pod nazivom »Zaštita prava na suđenje u razumnom roku« propisan je model zaštite prava na suđenje u razumnom roku.

IV. DOPUŠTENOST USTAVNE TUŽBE

5. U skladu sa stajalištem Ustavnog suda iz rješenja broj: U-IIIA-322/2014 od 23. prosinca 2014. (»Narodne novine« broj 8/15.) jedna od pretpostavki za dopuštenost ustavne tužbe podnesene na temelju članka 63. Ustavnog zakona zbog povrede prava na suđenje u razumnom roku jest ta da je podnositelj prethodno koristio dopušteno pravno sredstvo protiv nerazumne duljine postupka.

5.1. U odluci broj: U-IIIA-7473/2022 od 27. lipnja 2023. Ustavni sud je, imajući u vidu utvrđenje Europskog sud za ljudska prava da zakonodavni model propisan ZoSudom/13 nije u skladu s člankom 13. Konvencije za zaštitu ljudskih prava i temeljnih sloboda (»Narodne novine« broj 18/97., 6/99. – pročišćeni tekst, 8/99. – ispravak, 14/02., 1/06. i 13/17. /vidi točku 5. obrazloženja odluke/), zauzeo stajalište da se korištenje dopuštenog pravnog sredstva protiv nerazumne duljine postupka prije podnošenja ustavne tužbe neće zahtijevati od podnositelja u slučaju kada Ustavni sud ocijeni da postupak u trenutku podnošenja ustavne tužbe a priori nerazumno dugo traje.

6. Ustavni sud utvrđuje da u trenutku podnošenja ustavne tužbe postupak a priori nerazumno dugo traje. Naime, od dana kada je podnositelj podnio tužbu (10. kolovoza 2020.) do donošenja ove odluke (6. ožujka 2024.) postupak traje tri (3) godina, šest (6) mjeseci i dvadeset sedam (27) dana.

6.1. Imajući u vidu okolnosti konkretnog slučaja, ocjena je Ustavnog suda da podnositelj nije bio dužan prethodno koristiti dopušteno pravno sredstvo protiv nerazumne duljine postupka.

7. Budući da u trenutku podnošenja ustavne tužbe postupak a priori nerazumno dugo traje, Ustavni sud utvrđuje da je ustavna tužba u konkretnom slučaju dopuštena te će razmotriti njezinu osnovanost.

V. OSNOVANOST USTAVNE TUŽBE

8. Ustavni sud ponavlja da se razumnost duljine postupka uvijek mora procjenjivati u svjetlu okolnosti konkretnog slučaja prema sljedećim kriterijima: složenosti predmeta, ponašanje podnositelja i mjerodavnih tijela, te važnosti predmeta postupka za podnositelja.

U konkretnom slučaju Ustavni sud razmatra postupanje nadležnih sudova i podnositelja od dana kada je podnositelj podnio tužbu (10. kolovoza 2020.) do dana donošenja ove odluke (razmatrano razdoblje).

1) Duljina sudskog postupka

9. Parnični postupak pod brojem P Ob-35/2020 pokrenut je pred prvostupanjskim sudom 10. kolovoza 2020. tužbom podnositelja radi zahtjeva za razvod braka zajedno sa zahtjevom za određivanje s kim će zajednička djeca stanovati i način ostvarivanja roditeljske skrbi, te zahtjevom za izdavanje privremene mjere.

U trenutku odlučivanja o ustavnoj tužbi postupak se i dalje vodi pred prvostupanjskim sudom.

Ustavni sud utvrđuje da postupak u konkretnom slučaju od dana kada je podnositelj podnio tužbu (10. kolovoza 2020.) do donošenja ove odluke (6. ožujka 2024.) traje ukupno tri (3) godina, šest (6) mjeseca i dvadeset sedam (27) dana.

2) Složenost sudskog predmeta

10. Ustavni sud utvrđuje da se u konkretnom slučaju radi o složenijem predmetu.

3) Postupanje nadležnih sudova

11. Ustavni sud utvrđuje da se parnični postupak cijelo vrijeme isključivo vodi pred prvostupanjskim sudom. Prvo ročište je održano 16. listopada 2020., a zadnje 21. kolovoza 2023., dok su između toga održana tri ročišta. Do sada je pribavljen nalaz i mišljenje vještaka, saslušane su stranke, te djelatnik nadležnog centra za socijalnu skrb. Prvostupanjski sud je na zadnjem ročištu (21. kolovoza 2023.) obvezao posebnu skrbnicu da obavi razgovor s djecom.

Prvostupanjski sud 5. svibnja 2023. donio je rješenje o određivanju privremene mjere kojom je određeno da će troje maloljetne djece stanovati s majkom, a podnositelj provesti sa zajedničkom djecom svaki vikend od petka popodne do nedjelje popodne.

Sljedeće ročište zakazano je za 14. ožujka 2024.

4) Ponašanje podnositelja ustavne tužbe

12. Ustavni sud utvrđuje da podnositelj u razmatranom razdoblju nije pridonio duljini trajanja postupka. Podnositelj je požurivao postupanje prvostupanjskog suda.

VI. OCJENA USTAVNOG SUDA

13. U konkretnom slučaju riječ je o postupku koji traje tri i pol godine pred sudom prvog stupnja i u tom razdoblju nije donesena meritorna odluka. Imajući u vidu važnost predmeta postupka za podnositelja, ukupno trajanje postupka te da postupak nije okončan, Ustavni sud ocjenjuje da je povrijeđeno pravo podnositelja da sud u razumnom roku odluči o njegovim pravima i obvezama, koje je pravo zajamčeno člankom 29. stavkom 1. Ustava.

Izreka odluke i nalog predsjedniku nadležnog suda

14. Utvrdivši da je ustavna tužba osnovana, u smislu članka 63. stavaka 1. i 2. Ustavnog zakona donesena je odluka kao u točkama I. i II. izreke.

Na temelju članka 31. stavaka 4. i 5. Ustavnog zakona određuje se da je predsjednik Općinskog suda u V. dužan dostaviti Ustavnom sudu pisanu obavijest o datumima donošenja i otpreme odluke u roku od osam (8) dana od dana njezine otpreme, a najkasnije osam (8) dana od isteka roka određenog u točki II. izreke ove odluke.

15. U skladu s člankom 63. stavkom 3. Ustavnog zakona donesena je odluka kao u točkama III. i IV. izreke.

Ustavni sud utvrđuje visinu naknade zbog povrede ustavnog prava na suđenje u razumnom roku uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj. U konkretnom slučaju uzeo je u obzir da postupak još nije okončan.

16. Odluka o objavi temelji se na članku 29. Ustavnog zakona (točka V. izreke).

Broj: U-IIIA-207/2024

Zagreb, 6. ožujka 2024.

USTAVNI SUD REPUBLIKE HRVATSKE

Predsjednik Vijeća
 dr. sc. Branko Brkić, v. r.